钦定古今图书集成/明伦汇编/官常典/第473卷 > 于栗䃅
## 钦定古今图书集成/明伦汇编/官常典/第473卷 > 于栗䃅

按《魏书》本传：“栗䃅，代人也。能左右驰射，武艺过人。登
国中，拜冠军将军，假新安子。后与宁朔将军公孙兰
领步骑二万，潜自太原从韩信故道开井陉路，袭慕
容宝于中山。既而车驾后至，见道路修理，大悦，即赐
其名马。及赵、魏平定，太祖置酒高会，谓栗䃅曰：‘卿即
吾之黥彭’。大赐金帛，进假新安公。太祖田于白登山”，
见熊将数子，顾谓栗䃅曰：“卿勇干如此，宁能搏之乎？”
对曰：“天地之性人为贵，若搏之不胜，岂不虚毙一壮
士？自可驱致御前，坐而制之。”寻皆擒获。太祖顾而谢
之。永兴中，关东群盗大起，西河反叛，栗䃅受命征伐，
所向皆平，即以本号留镇平阳。转镇远将军、河内镇
将，赐爵新城男。栗䃅抚导新邦，甚有威惠。刘裕之伐
姚泓也，栗䃅虑其北扰，遂筑垒于河上，亲自守焉。禁
防严密，斥候不通，裕甚惮之，不敢前进。裕遗栗䃅书，
远引孙权求讨关羽之事，假道西上，题书曰“黑槊公
麾下。”栗䃅以状表闻，太宗许之，因授黑槊将军。栗䃅
好持黑槊以自标，裕望而异之，故有是语。奚斤之征
虎牢也，栗䃅别率所部攻德宗河南太守王涓之于
金墉，涓之弃城遁走。迁豫州刺史，将军如故，进爵新
安侯。洛阳虽历代所都，久为边裔，城阙萧条，野无烟
火。栗䃅刊辟榛荒，劳来安集，德刑既设，甚得百姓之
心。太宗南幸盟津，谓栗䃅曰：“河可桥乎？”栗䃅曰：“杜预
造《桥，遗事》可想。”乃编次大船，构桥于冶坂。六军既济，
太宗深叹美之。世祖之征赫连昌，敕栗䃅与宋兵将
军交趾侯周几袭陕城，昌弘农太守曹达不战而走，
乘胜长驱，仍至三辅。进爵为公，加安南将军。平统万，
迁蒲坂镇将。时弘农、河内、上党三郡贼起，栗䃅讨之。
转虎牢镇大将，加督河内军。寻迁使持节、都督兖桓
二州诸军事、镇南将军、枋头都将。又为外都大官。平
刑折狱，甚有声称。卒，年七十五。赐东园秘器、朝服一
具、衣一袭，赠太尉公。栗䃅自少治戎，迄于白首，临事
善断，所向无前。加以谦虚下士，刑罚不滥，世祖甚悼
惜之。